“หุ้นเอเชีย” เปิดบวก! ตามดาวโจนส์ปิดพุ่ง 3 วันติด-กลุ่มพลังงานหนุน
“หุ้นเอเชีย” เปิดบวก! ตามดาวโจนส์ปิดพุ่ง 3 วันติด โดยหุ้นกลุ่มพลังงานยังคงได้รับความสนใจจากนักลงทุนเนื่องจากราคาน้ำมันดิบ WTI ปรับตัวขึ้นอย่างต่อเนื่อง
2 ก.พ. 2565

ผู้สื่อข่าวรายงานว่า ตลาดหุ้นเอเชียเปิดในแดนบวก ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นติดต่อกันเป็นวันที่ 3 ในวันอังคาร (1 ก.พ.) ขณะที่นักลงทุนจับตาการเปิดเผยตัวเลขจ้างงานนอกภาคเกษตรของสหรัฐในวันศุกร์นี้ เพื่อประเมินทิศทางอัตราดอกเบี้ยของธนาคารกลางสหรัฐ (เฟด) ขณะที่ตลาดหลายแห่งในภูมิภาคยังคงปิดทำการเนื่องในเทศกาลตรุษจีน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,302.99 จุด เพิ่มขึ้น 224.51 จุด หรือ +0.83%
สำหรับตลาดหุ้นจีนปิดทำการเนื่องในเทศกาลตรุษจีนตั้งแต่วันที่ 31 ม.ค.-4 ก.พ. ส่วนตลาดหุ้นฮ่องกงปิดทำการตั้งแต่วันที่ 1-3 ก.พ.
ทั้งนี้ภาวะการซื้อขายในตลาดหุ้นเอเชียปรับตัวตามตลาดหุ้นนิวยอร์กที่ดีดตัวขึ้นกลับมาสู่แดนบวก เนื่องจากนักลงทุนเข้าซื้อหุ้นกลุ่มพลังงาน โดยหุ้นกลุ่มพลังงานยังคงได้รับความสนใจจากนักลงทุนเนื่องจากราคาน้ำมันดิบ WTI ปรับตัวขึ้นอย่างต่อเนื่อง
ด้านสถาบันจัดการด้านอุปทานของสหรัฐ (ISM) เปิดเผยว่า ดัชนีภาคการผลิตของสหรัฐปรับตัวลงสู่ระดับ 57.6 ในเดือนม.ค. ซึ่งเป็นระดับต่ำสุดนับตั้งแต่เดือนก.ย. 2563 จากระดับ 58.8 ในเดือนธ.ค. โดยภาคการผลิตได้รับผลกระทบจากภาวะคอขวดด้านอุปทานและการแพร่ระบาดของไวรัสโควิด-19 สายพันธุ์โอมิครอน
ส่วนนักลงทุนยังจับตาการเปิดเผยผลประกอบการของบริษัทจดทะเบียน โดยบริษัทจำนวน 172 แห่งในดัชนี S&amp;P 500 ได้รายงานผลประกอบการในไตรมาส 4 แล้ว ซึ่งเกือบ 80% ในจำนวนดังกล่าวมีผลประกอบการสูงกว่าตัวเลขคาดการณ์ของนักวิเคราะห์
ขณะเดียวกันนักลงทุนยังรอดูตัวเลขจ้างงานนอกภาคเกษตรของสหรัฐซึ่งมีกำหนดเปิดเผยในวันศุกร์นี้ ขณะที่นักวิเคราะห์คาดการณ์ว่า ตัวเลขจ้างงานนอกภาคเกษตรประจำเดือนม.ค.ของสหรัฐจะเพิ่มขึ้นเพียง 178,000 ตำแหน่ง และคาดว่าอัตราว่างงานจะทรงตัวที่ระดับ 3.9%